# Kihomadot

Kihomato on noin sentin mittainen valkea mato. Kihomadot ovat ihmiselle vaarattomia, joskin kiusallisia loisia. Kihomatotartunnat ovat hyvin tavanomaisia päiväkoti-ikäisillä lapsilla, mutta myös isommat lapset ja aikuiset voivat saada tartunnan.

Kihomatotartunnan tyypillisenä oireena on kutina peräaukon suulla, etenkin öisin. Kihomatotartunta voi olla myös oireeton.

## Tartunta

Kihomatotartunta tapahtuu, kun ihminen nielee madon munia. Naarasmadot ryömivät paksusuolesta peräaukon seutuun munimaan. Munat leviävät ihmisten välillä kädestä käteen ja lisäksi pintojen tai vuodevaatteiden välityksellä. Munat voivat säilyä tartuttavina useita päiviä, jopa viikkoja.

Mikäli henkilölle ilmaantuu kihomatotartuntaan sopivia oireita, hänen hoitonsa voidaan aloittaa ilman lääkärissä käyntiä. Terveydenhuoltoon otetaan yhteyttä, mikäli ei ole varmuutta, että onko kyseessä kihomadot.

Kihomatotartuntoja ehkäistään huolehtimalla hyvin käsi- ja WC-hygieniasta. Kynnet pidetään lyhyinä. Kynsien pureskelua ja sormin syötäviä ruokia vältetään, samoin nukkumista kihomadon kantajan kanssa samoissa vuodevaatteissa.

## Hoito

Kihomatotartunta hoidetaan apteekista reseptivapaalla pyrviiniembonaatti-valmisteella. Samassa taloudessa asuvat (myös oireettomat) ja samoissa vuodevaatteissa nukkuneet henkilöt, tulee hoitaa yhtä aikaa. Kaikki toistavat hoidon 14 päivän kuluttua.

## Lääkehoidon jälkeen

* vuodevaatteet, alusvaatteet, uniasut ja -lelut ja pyyhkeet pestään lääkehoitopäivää seuraavana päivänä
* alusvaatteet vaihdetaan päivittäin

Siivoukseksi riittää tavallinen viikkosiivous (huonetilojen imurointi ja pintojen sekä WC:n ovenkahvojen ja hanojen huolellinen pyyhkiminen).

Tartunnasta ilmoitetaan samoissa vuodevaatteissa nukkuneille henkilöille, lapsen hoitopaikkaan tai kouluun. Mikäli lapsella on todettu kihomatoja, häntä ei tarvitse pitää pois hoitopaikasta tai koulusta.

Jos oireilu pitkittyy, on syytä ottaa yhteyttä terveydenhuoltoon.

Lisää ohjeita THL:n sivuilta <https://thl.fi/fi/web/infektiotaudit-ja-rokotukset/taudit-ja-torjunta/taudit-ja-taudinaiheuttajat-a-o/kihomato> ja Terveyskirjastosta <https://www.terveyskirjasto.fi/dlk00427>

Katso myös Terveyskirjastosta, Infektiot ja päivähoito <https://www.terveyskirjasto.fi/dlk01200>